Něhdy bě w nimale kóždej wsy nakupowanišćo, hdźež poskićachu twory wšědneje potrjeby. Runočasnje běchu to socialne centrumy, hdźež so wjesnjenjo zetkawachu a rady pobjesadowachu. W našej lětnjej seriji na něhdyše wjesne wobchody dopominamy.
Dźensa: Wětrow (8)
Hižo we 18. lětstotku eksistowachu pola Wětrowa jamy, hdźež wudobywachu běłu hlinu. 1898 natwarichu za jeje předźěłanje šamotownju. Srjedź minjeneho lětstotka wutworichu na jeje městnje zawod za wohnjokrute cyhele, kotryž rozrosće w lětach wot 1959 do 1963 k najwjetšemu swojeho razu cyłeje NDR. Wjace hač 2 000 dźěłaćerjow sej tam swój wšědny chlěb zasłužeše. Runočasnje dyrbjachu za wulki dźěl dźěłaćerjow bydlenja zaručić. 89 swójbow tam spočatnje bydleše a 1968 bydlenske sydlišćo samo hišće powjetšichu. Za tam bydlacych natwarichu wulki kulturny dom a za zastaranje wulku konsumowu předawarnju, wšako so ličba wobydlerjow Wětrowa w běhu dźesać lět wo pjeć razow powjetši a 45 procentow wšěch wobydlerjow Bóščanskeje gmejny we Wětrowje bydleše.
slv_Latn nno_Latn szl_Latn